Megszűnhet a transzneműek elismerése az USÁ-ban
2018. nov 6.
Az USA egészségügyi minisztériuma szeretné törvénybe iktatni a „nem” hivatalos definícióját, hogy ez megkönnyítse a nemi alapú diszkrimináció kezelését.
A javasolt definíció gyakorlatilag láthatatlanná tenne 1,4 millió amerikai transzneműt
Transzok és szövetségeseik tömegei tiltakoznak a javaslat ellen
Viszont, mint egy nemrég napvilágra került belső üzenetből kiderült, „egyértelmű, tudományos és objektív” definíciójukat arra alapoznák, hogy a személy milyen nemi szervekkel született.
Ennek értelmében a nem veleszületett, biológiai és nem megváltoztatható; ha valakinek a neme nem lenne egyértelmű, genetikai vizsgálattal, illetve az eredeti születési anyakönyvi kivonata alapján kellene azt eldönteni.
Ez a megközelítés egyértelmű visszalépés azután, hogy Obama jelentősen kiterjesztette a transzneműek jogait, például a börtönökben, hajléktalanszállókon és oktatási intézményekben a mosdó- illetve öltözőhasználatnál; ez kellően fel is háborította a konzervatív keresztényeket.
Trump már korábban is megpróbálta kitiltani a transz embereket a hadseregből (erről mi is hírt adtunk), és beiktatása óta számos intézmény visszavonta Obama alatt bevezetett transzbarát gyakorlatait.
A javasolt definíció gyakorlatilag láthatatlanná tenné azt az 1,4 millió amerikait, akik jogi és/vagy orvosi tranzíción mentek keresztül. De természetesen ők sem hagyják magukat. Civil szervezetek az elmúlt hetekben többször leültek szövetségi tisztségviselőkkel, hogy meggyőzzék őket a javaslat visszavonásáról.
A tárgyalások során hivatkoztak olyan bírósági perekre, amelyek során a transz embert ért hátrányos megkülönböztetést a bíróság nemi alapú diszkriminációnak tekintette.
Eközben a transz közösség #WontBeErased (nem hagyjuk magunkat eltörölni) hashtaggel kampányol a közösségi médiában, ezzel üzenve: a transz emberek akkor is itt lesznek, ha a törvény nem vesz róluk tudomást. LMBT emberek és szövetségeseik több tüntetést is szerveztek New Yorkban és Washingtonban.
#transzneműek #USA #queerinfo #transz